# Jóna Dávid

# *Duna mellém fekszik*

Kettő. Nulla. Kettő. Négy.

Január. Még szokom.

Magamba karolok, abba kapaszkodom.

Nézem a Dunát, szilánkos jelen amit látok,

jók ezek a lírai önbolondítások.

Az égbolt tiszta. Legalább az az.

A tegnap ott maradt a tegnapban.

A ma édes-bilincse rám kattan,

odaadó, hálás, testével-lelkével hízeleg,

a vágyak mosolyával szelídítenek.

Nem azért hiszek, mert mondjuk igaz,

hanem azért, mert hinni akarok,

pedig vannak bennem repeszdarabok.

Ahogy Benned is, hisz cipeljük a sorsunk,

ahogy önmagunkba megbizonyosodtunk.

Mit tehetnék mást? Tudnám, ha már időm nincsen.

Az ölelés érdekel, a csók, s nem a koleszterinszintem.

Kettő. Nulla. Kettő. Négy.

Január. Még szokom.

A felém nyújtott kézbe belekapaszkodom.

A Duna-parton jeges szél süvít.

A szó megmutat, igaz mindent leegyszerűsít, besűrít.

Ezért is szeretem.

A rakparton sétálok, szép a város innen.

A Duna mellém fekszik szerelmesen,

apró fehér fodros mélykék szatén-ingben.

 Zsigmond István